Ljósmyndahátíð Íslands hefst fimmtudaginn 16. janúar kl. 17 með opnun sýningar Valdimars Thorlacius í Ljósmyndasafni Reykjavíkur . Hjálmar Sveinsson , formaður menningar - , íþrótta - og tómstundaráðs Reykjavíkur , opnar sýninguna . Pétur Thomsen listrænn stjórnandi Ljósmyndahátíðar Íslands setur hátíðina . Sýningin sem ber yfirskriftina „ · · · “ er í senn sjónræn túlkun á upplifun Valdimars af smábæjum , fólki , veðri og víðáttu á Íslandi og heimild um lífið í þorpinu . Við vinnslu verkefnisins fór hann á milli þeirra staða sem uppfylltu ákveðin skilyrði út frá skilgreiningu Hagstofunnar um stærð og gerð þéttbýliskjarna með allt að 500 íbúum . „ Ég myndaði það sem greip athygli mína í þorpunum , umhverfi íbúa þessara bæja og set í bland við víðara sjónarhorn , eyjuna Ísland . Raunveruleiki verksins er því sameiginleg niðurstaða þess sem myndað er og skynjunar þess sem upplifir myndirnar . “ Valdimar Thorlacius . Valdimar Thorlacius lærði ljósmyndun við Ljósmyndaskólann og lauk þaðan námi 2014 . Útskriftarverkið I -Einn / Ein kom út í bókarformi í kjölfar útskriftar og hlaut styrk úr Minningarsjóði Magnúsar Ólafssonar það sama ár . Árið 2015 var svo opnuð fyrsta einkasýning hans í Þjóðminjasafni Íslands með myndum úr verkinu I -Einn / Ein , samhliða útgáfu Crymogeu á annarri útgáfu bókarinnar I. Verkið hefur verið á sýningum erlendis og má þar helst nefna einkasýningu á frönsku listahátíðinni Les Boreales 2017 .